JISMONIY ShAXSLARNING JAMI DAROMADINI DEKLARATSIYALASh TIZIMINI BOSQIChMA-BOSQICh JORIY ETISh ChORA-TADBIRLARI TO‘G‘RISIDA

“O‘zbekiston Respublikasi Oliy Majlisi 1997-yil 24-aprelda qabul qilgan “O‘zbekiston Respublikasining Soliq kodeksini amalga kiritish tartibi to‘g‘risida”gi 397-1-sonli qarorga o‘zgartish kiritish haqida” O‘zbekiston Respublikasi Oliy Majlisining 2001-yil 7-dekabrdagi 321-II-sonli qaroriga muvofiq hamda jismoniy shaxslarning jami daromadini deklaratsiyalash tizimini respublikada bosqichma-bosqich joriy etishni ta’minlash maqsadida:
 1. 2002—2005-yillardagi davrda O‘zbekiston Respublikasida jismoniy shaxslarning jami daromadini deklaratsiyalashning xalqaro me’yorlarga mos keladigan tizimini bosqichma-bosqich joriy etish yuzasidan tayyorgarlik chora-tadbirlari majmuini amalga oshirish maqsadga muvofiq deb topilsin.
 O‘zbekiston Respublikasi Davlat soliq qo‘mitasi, Moliya vazirligi bir oy muddatda jismoniy shaxslarning jami daromadini deklaratsiyalash tizimini bosqichma-bosqich joriy etishni ta’minlaydigan 2002—2005-yillarga mo‘ljallangan chora-tadbirlarning aniq dasturi va jadvalini 2003-yil 1-yanvaridan boshlab olingan daromadlar bo‘yicha ishlab chiqsin hamda Vazirlar Mahkamasiga kiritsin.
 2. O‘zbekiston Respublikasi Vazirlar Mahkamasi tegishli vazirliklar, idoralar, jamoat tashkilotlari, chet el iqtisodiy tuzilmalari va ekspertlarini jalb etgan holda ikki oy muddatda “Jismoniy shaxslarning jami yillik daromadini deklaratsiyalash to‘g‘risida” O‘zbekiston Respublikasi Qonuni loyihasini ishlab chiqsin va belgilangan tartibda O‘zbekiston Respublikasi Oliy Majlisiga kiritsin.
 3. Quyidagilar belgilansin:
 jami daromadni deklaratsiyalash mexanizmini ishlab chiqish va amalga oshirish chog‘ida fuqarolarning konstitutsiyaviy va mulkiy huquqlari buzilishiga, ularning daromadlari va mol-mulki miqdorlari to‘g‘risidagi ma’lumotlar oshkor etilishiga, fuqarolarning shaxsiy turmushiga aralashishga hamda boshqa suiiste’molchiliklar va huquqbuzarliklarga qat’iyan yo‘l qo‘yilmaydi;
 jismoniy shaxslarning daromadlari va mol-mulki bilan bog‘liq axborot hamda hujjatlardan foydalanish tartibini buzishga yo‘l qo‘ygan mansabdor shaxslar javobgarlikka, hatto jinoiy javobgarlikka ham tortiladilar.
 5. O‘zbekiston Respublikasi Davlat soliq qo‘mitasiga jismoniy shaxslarning jami daromadini deklaratsiyalash tizimi joriy etilgunga qadar fuqarolarning daromadlarini ixtiyoriy ravishda deklaratsiyalash tizimini puxtalashtirish bo‘yicha tanlab olish yo‘li bilan tajriba tariqasida ish olib borish huquqi berilsin.
 O‘zbekiston Respublikasi Davlat soliq qo‘mitasi xorijiy mamlakatlarda jismoniy shaxslarning daromadlarini deklaratsiyalash tajribasini chuqur o‘rgansin hamda ularni inobatga olgan holda deklarantlar tomonidan o‘z daromadlari to‘g‘risidagi ma’lumotlarni ixtiyoriy ravishda taqdim etilishini rag‘batlantirish mexanizmini, shuningdek ularning javobgarlik choralarini, jumladan zarur ma’lumotlarni taqdim etmaganlik va daromadlarni atayin yashirganligi uchun qonunchilikda ko‘zda tutilgan jazolarni qo‘llash choralarini ishlab chiqsin.
 6. Belgilab qo‘yilsinki, fuqarolarning respublika tijorat banklaridagi depozit hisobvarag‘lariga qo‘yiladigan naqd mablag‘lari deklaratsiya qilinmaydi va ularning kelib chiqish manbalari tasdiqlanishi talab etilmaydi.
 7. O‘zbekiston Respublikasi Davlat soliq qo‘mitasi:
 O‘zbekiston Respublikasi Moliya vazirligi va Adliya vazirligi, O‘zbekiston Teleradiokompaniyasi bilan birga jismoniy shaxslarning jami daromadlarini deklaratsiyalash tizimini joriy etish maqsadlari haqida ommaviy axborot vositalari orqali aholi o‘rtasida keng tushuntirish ishlari olib borilishini ta’minlasin;
 2003-yilning 1-iyuliga qadar O‘zbekiston Respublikasi Davlat soliq qo‘mitasi huzurida jismoniy shaxslar tomonidan taqdim etilgan daromadlar (daromad manbalari) to‘g‘risidagi deklaratsiyalarni hamda deklaratsiyalash bilan bog‘liq boshqa axborotni qayta ishlash Markazini tashkil etish va uni deklaratsiyalarni qayta ishlash uchun zarur texnika bilan jihozlashni ko‘zda tutsin;
 2003-yilning 1-sentabriga qadar soliq organlariga ma’lumotlarni elektron vositalar yordamida taqdim etish hamda soliq nazoratini amalga oshirish maqsadida ularga ishlov berish imkonini yaratadigan dasturiy mahsulotlar ishlab chiqish va ulardan tajriba tariqasida foydalanishni ta’minlasin.
 8. Mazkur Farmonning ijrosini nazorat qilish O‘zbekiston Respublikasi Bosh vaziri O‘.T. Sultonov zimmasiga yuklatilsin.
 9. Ushbu Farmon matbuotda e’lon qilinsin.